Diari Oficial de la Generalitat Valenciana


Sumari del DOGV 5981, del 25-03-2009 (2009/3155)

ORDRE de 2 de març de 2009, de la Conselleria de Benestar Social, per la qual es convoquen beques per al curs 2008/2009, per a jóvens residents, a les residències juvenils de Institut Valencià de la Joventut (IVAJ) de la Generalitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5981

Data del DOGV
:   25-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/3155


Data del document
:   02-03-2009

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * assignació per estudis

ORDRE de 2 de març de 2009, de la Conselleria de Benestar Social, per la qual es convoquen beques per al curs 2008/2009, per a jóvens residents, a les residències juvenils de Institut Valencià de la Joventut (IVAJ) de la Generalitat Valenciana. [2009/3155]
Per acord del Consell de la Generalitat, s'ha declarat 2009 Any de la Solidaritat, a fi d'impulsar, promoure i donar suport a una sèrie d'actuacions que reivindiquen la solidaritat del poble valencià, en homenatge a la figura del Pare Jofré i la seua labor, i a la de tots els valencians que el seguiren en la seua solidaritat i compromís amb els més febles.
En esta línia, la Conselleria de Benestar Social vol, durant el curs 2008/2009, afavorir el desenvolupament integral dels jóvens estudiants residents en qualsevol de les residències juvenils de l'IVAJ a través de la pràctica d'activitats de caràcter recreatiu i cultural, depenent de les característiques de cada residència juvenil.
Amb estes finalitats, la Conselleria de Benestar Social, a través de l'Institut Valencià de la Joventut, convoca les presents beques per a l'estada i la realització d'estudis, adreçades a estudiants que en el curs 2008/2009 tenen la condició de resident en qualsevol de les residències juvenils
En un exemple de la solidaritat i el compromís anteriorment citats, les beques es concedeixen en atenció a criteris socioeconòmics, especialment als jóvens pertanyents a famílies amb rendes més baixes i que al mateix temps -en atenció al necessari reconeixement de l'esforç individual- destaquen en el seu rendiment acadèmic.
Per això, i en virtut de les atribucions que em confereix l'article 28 de la Llei 5/1983, de 30 de desembre, del Consell, i d'acord amb el que estableix el Decret 108/1992, de 6 de juliol, del Govern Valencià, pel qual es regula la concessió de beques,
ORDENE
Primer
Convocar beques per jóvens que, en el marc d'una de les convocatòries anuals de l'Institut Valencià de la Joventut, hagen obtingut plaça en qualsevol de les residències juvenils de l'Institut Valencià de la Joventut, de la Generalitat Valenciana, i que tinguen actualment la condició de resident.
Segon
Aprovar les bases que regiran la convocatòria i el model de sol·licitud normalitzat que s'inclouen com a annex I i annex II a esta ordre, respectivament.
Tercer
El cost total de la convocatòria ascendirà, com a màxim, a 8.500 euros, que es finançarà a càrrec de la línia SE000077 del pressupost de despeses de l'IVAJ per a l'any 2009.
DISPOSICIONS FINALS
Primera
S'autoritza el director general de l'Institut Valencià de la Joventut perquè, en l'àmbit de les seues competències, adopte les mesures i les instruccions necessàries per al desplegament i l'aplicació d'esta ordre.
Segona
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera
Contra esta ordre, que posa fi a la via administrativa, podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació en el DOCV, d'acord amb el que estableix la Llei 29/1998, de 13 de juliol, Reguladora de la Jurisdicció Contenciosa Administrativa.
Potestativament, podrà interposar-se recurs de reposició, davant de la Conselleria de Benestar Social, en el termini d'un mes comptador partir de l'endemà de la publicació d'esta ordre, d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
València, 2 de març de 2009
El conseller de Bienestar Social y vicepresidente tercero del Consell,
JUAN GABRIEL COTINO FERRER
ANNEX I
Bases
Primera. Objecte de la convocatòria
1.1. Es convoquen beques per a jóvens que actualment tinguen la condició de resident en qualsevol de les residències juvenils de l'Institut Valencià de la Joventut, de la Generalitat Valenciana.
1.2. El nombre de beques oferides és el següent:
A la Residència Juvenil La Florida d'Alacant, 2 beques; a la Residència Juvenil Sant Crist del Mar de Benicarló, 1 beca, i a la Residència Juvenil Mare de Déu del Lledó de Castelló, 1 beca.
1.3. Per a l'obtenció de la beca, la persona sol·licitant haurà d'aconseguir, almenys, una puntuació igual o superior a 10 punts sobre el total de 20 punts possibles, d'acord amb els criteris de barem de la base onzena.
1.4. El beneficiari de la beca no podrà realitzar cap tipus de treball remunerat mentre gaudisca de la present ajuda.
1.5. La concessió i l'aprofitament de la beca no implicarà cap vinculació laboral o administrativa amb la Generalitat Valenciana.
Segona. Import de la beca i forma de pagament
2.1. L'import total de cada beca consistirà en l'exempció del pagament del 75% de les quotes mensuals que els correspondria abonar durant els mesos de gener a juliol de l'any 2009, corresponents al curs 2008/2009, a les residències juvenils de Sant Crist del Mar, Mare de Déu del Lledó i La Florida.
2.2. Respecte de les quotes mensuals que puguen haver satisfet ja els beneficiaris, es procedirà a la devolució del 75% del preu de cada quota mensual pagada.
Tercera. Requisits dels sol·licitants
Podran sol·licitar estes beques els qui complisquen els requisits següents:
a) Tindre la condició de resident en qualsevol de les residències juvenils de l'Institut Valencià de la Joventut següents: R.J. La Florida, a Alacant, R.J. Mare de Déu del Lledó, a Castelló de la Plana, i R.J. Sant Crist del Mar, a Benicarló.
b) No estar en possessió de cap títol acadèmic que habilite per a activitats professionals, tret que el dit títol supose un nivell o un grau inferior al dels estudis que s'estiguen cursant.
c) No ser beneficiari d'una altra beca o ajuda de característiques semblants concedida per altres administracions públiques o ens públics o privats
Quarta. Procediment i termini de presentació
4.1. Els models de sol·licituds es facilitaran als serveis centrals de l'IVAJ a València, a les seues unitats territorials d'Alacant i de Castelló, a les mateixes residències juvenils i en el web de l'IVAJ (www.ivaj.es).
4.2. Les sol·licituds podran presentar-se al Registre de l'Institut Valencià de la Joventut (carrer de l'Hospital, 11, València, 46515), als de les unitats territorials de l'IVAJ d'Alacant (Rambla de Méndez Núñez, 41, 03016 Alacant) o de Castelló (carrer dels Orfebres Santalínea, 2, 12357 Castelló), o en qualsevol dels llocs que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4.3. En cas d'enviament per correu certificat, la presentació de la documentació a l'oficina de correus corresponent haurà de fer-se d'acord amb el que disposa l'article 31 del Reial Decret 1829/1999, de 3 de desembre, en sobre obert, a fi que l'exemplar destinat a l'IVAJ siga datat i segellat abans de ser certificat. Posat cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella en què tinga entrada al Registre de l'Institut Valencià de la Joventut.
4.4. El termini de presentació de sol·licituds serà de vint dies hàbils comptadors a partir de l'endemà de la publicació de la present ordre en el Diari Oficial de la Comunitat Valenciana.
Cinquena. Documentació
La sol·licitud haurà d'anar acompanyada de la documentació següent:
a) Fotocòpia confrontada del DNI del sol·licitant.
b) Declaració responsable de la titulació acadèmica de major rang que posseeix, d'acord amb la condició expressada en la base tercera b) d'esta ordre.
c) Declaració responsable de no ser beneficiari d'una altra beca o ajuda de característiques semblants concedida per altres administracions públiques o ens públics o privats, d'acord amb la condició expressada en la base 10.1 d'esta ordre.
d) Certificat expedit per la secretaria del centre docent en què conste que s'hi està matriculat per al curs 2008/2009.
e) Original o fotocòpia confrontada del certificat de la renda de 2007 de tots els membres de la unitat familiar, emés per l'Agència Estatal de l'administració Tributària i, si s'escau, certificat d'imputacions de renda de 2007 dels membres que no estigueren obligats a presentar la declaració de l'IRPF de 2007.
Es consideren membres de la unitat familiar el pare i la mare, el tutor o tutora o persona encarregada de la guarda i protecció del menor, els germans fadrins, menors de vint-i-cinc anys i que convisquen al domicili familiar a 31 de desembre de 2007 o els de major edat quan es tracte de persones amb discapacitat física, psíquica o sensorial, i també els ascendents dels pares que justifiquen la seua residència al mateix domicili que els anteriors.
En el cas de sol·licitants que constituïsquen unitats familiars independents, també es consideren membres computables el cònjuge o, si s'escau, la persona a la qual s'estiga unit per relació anàloga, com també els fills, si n'hi havia.
En el cas de divorci, separació legal o de fet dels pares, no es considerarà membre computable aquell que no convisca amb qui sol·licite la beca, sense perjuí que en la renda familiar s'incloga la seua contribució econòmica.
Tindrà, no obstant això, la consideració de membre computable, si s'escau, el nou cònjuge o persona unida per relació anàloga les rendes i patrimoni de la qual s'inclouran dins del còmput de la renda i patrimoni familiars.
Els menors emancipats o majors d'edat que al·leguen vida independent respecte dels pares o tutors en data 31 de desembre de 2007 hauran d'acreditar fefaentment esta circumstància, i també els mitjans econòmics de què disposaven.
f) Certificat de les notes obtingudes en el curs acadèmic 2007/2008 o, en el cas de no haver fet estudis en el dit curs, certificat de l'últim any en què se'n feren, expedits per la secretaria del centre docent en què s'hagueren cursat.
No caldrà adjuntar a la sol·licitud aquells documents que ja estiguen en poder de la residència juvenil per a la qual es sol·licita la beca.
Sisena. Instrucció del procediment
6.1. La instrucció del procediment correspondrà al Servei de Participació, Activitats i Productes de l'Institut Valencià de la Joventut, que podrà demanar a la persona sol·licitant l'aportació addicional de tots els documents o les dades aclaridores que es consideren necessaris per a l'examen de la sol·licitud presentada.
6.2. Quan les sol·licituds presentades dins del termini d'esta convocatòria no reunisquen els requisits exigits en la base tercera o no aporten tota la documentació relacionada en la base cinquena, es requeriran les persones interessades perquè, de conformitat amb l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en el termini de deu dies esmenen i presenten els documents sol·licitats; en cas contrari, es considerarà que han desistit de la seua sol·licitud, després de la prèvia resolució, que haurà de ser dictada en els termes que preveu l'article 42 de la Llei esmentada.
Els documents sol·licitats -originals o còpies degudament confrontades- es podran presentar al Registre General de l'IVAJ a València (carrer de l'Hospital, 11, 46301), als registres de les unitats territorials de l'IVAJ d'Alacant (Rambla de Méndez Núñez, 41, 03411) i de Castelló (carrer dels Orfebres Santalínea, 2, 12286), i en tots aquells llocs que preveu l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació a l'oficina de correus corresponent haurà de fer-se d'acord amb el que disposa l'article 31 del Reial Decret 1829/1999, de 3 de desembre, en sobre obert, a fi que l'exemplar destinat a l'IVAJ siga datat i segellat abans de ser certificat. Posat cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella en què tinga entrada al Registre de l'Institut Valencià de la Joventut.
Setena. Comissió de valoració
7.1. El director general de l'IVAJ nomenarà una comissió avaluadora per a l'estudi i la valoració de les sol·licituds presentades, que estarà integrada per cinc persones al servei de la Generalitat, adscrites a l'IVAJ, entre les quals es designarà qui en detinga la presidència i la secretaria.
7.2. El règim jurídic que regularà esta comissió avaluadora serà el que preveuen per als òrgans col·legiats la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i el Decret 108/1992, de 6 de juliol, del Consell.
7.3. A fi de facilitar l'anàlisi de les sol·licituds presentades, la comissió de valoració podrà demanar dels sol·licitants la informació addicional que considere necessària.
7.4. La resolució per la qual es determine la composició nominal de la comissió de valoració es publicarà en el DOCV.
7.5. La comissió de valoració elevarà al director general de l'IVAJ una proposta de resolució que continga la relació nominal de persones excloses de la convocatòria, indicant-ne la causa d'exclusió; la relació nominal de sol·licitants que han obtingut beca, ordenada d'acord amb els criteris establits, i el barem que recull la base onzena, expressant-ne la puntuació total obtinguda, i també la relació de renúncies, si n'hi havia. De la mateixa manera i si s'escau, elevarà al director general de l'IVAJ una proposta de resolució que continga la relació de persones que n'han desistit.
Huitena. Resolució de la convocatòria
8.1. El director general de l'IVAJ, a la vista de la proposta de la comissió avaluadora, resoldrà la convocatòria. En tot cas, en el procediment hauran de quedar acreditats els fonaments de la resolució que s'adopte.
8.2. El termini màxim de resolució serà de tres mesos, comptadors a partir de l'endemà del dia en què acabe el termini de presentació de sol·licituds. Si transcorregut el dit termini no s'haguera dictat resolució expressa, les sol·licituds presentades podran entendre's desestimades, sense perjuí de l'obligació de resoldre que estableix l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
8.3. La resolució de la convocatòria es publicarà en el DOCV a l'efecte que preveuen els articles 59.5 i 60 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es farà pública als serveis centrals i a les unitats territorials de l'IVAJ, i també a les residències juvenils adscrites a l'IVAJ i a través del web de l'IVAJ (www.ivaj.es).
8.4. En cas d'empat en la puntuació total, prevaldrà, per a desempatar i per este ordre, la puntuació dels factors següents: renda anual i valoració acadèmica. Quan l'empat persistisca, es resoldrà per mitjà de l'ordre alfabètic dels cognoms; la lletra d'inici a partir de la qual es comptarà per al desempat serà la que establisca la Conselleria de Justícia i Administracions Públiques per a fixar l'ordre d'intervenció dels aspirants a les proves selectives d'enguany.
Novena. Obligacions dels beneficiaris
Els becaris-residents tindran les obligacions següents:
a) Col·laborar amb la direcció dels centres en el desplegament de les activitats extraacadèmiques programades i de les funcions assignades, sempre que no els afecte les hores de classe.
b) Encarregar-se del funcionament de la biblioteca de la residència juvenil i, si s'escau, de l'aula d'informàtica, d'acord amb les directrius de l'IVAJ.
Desena. Revocació de la beca
10.1. La present convocatòria de beques és incompatible amb d'altres de semblants característiques. Tota alteració de les condicions tingudes en compte per a la concessió de la beca i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, pel mateix concepte, podrà donar lloc a la modificació de la resolució de concessió o a la seua revocació.
10.2. L'incompliment, pel beneficiari, dels requisits i les condicions que donaren lloc a l'atorgament de la beca, i també la no presentació de la documentació requerida, donarà lloc al corresponent procediment de revocació de la beca concedida i, si s'escau, d'abonament de les quantitats que correspongueren.
10.3. En la tramitació del procediment es garantirà, en tot cas, el dret de la persona interessada a l'audiència.
Onzena. Criteris de barem
La puntuació de les sol·licituds s'obtindrà atenent als criteris de valoració de l'expedient acadèmic i de la situació socioeconòmica, correspondrà un 50% a cada criteri i la puntuació màxima possible serà de 20 punts.
11.1. Renda anual per membre familiar computable
La valoració econòmica s'obtindrà per agregació de les rendes de l'exercici 2007 de cada un dels membres computables de la unitat familiar que obtinga ingressos de qualsevol naturalesa, de conformitat amb la normativa reguladora de l'impost sobre la renda de les persones físiques i la resta de normes vigents en matèria tributària. El càlcul dels ingressos es farà de la forma següent:
a) Per a la determinació de la renda dels membres computables que hagen presentat declaració o sol·licitud de devolució per l'impost sobre la renda de les persones físiques, es sumarà la base imposable general a la base imposable de l'estalvi.
b) Per a la determinació de la renda dels membres computables que obtinguen ingressos propis i no hagueren presentat declaració per no estar-hi obligats ni hagueren sol·licitat devolució, es sumaran els ingressos íntegres que hagen obtingut, minorats en la quantia corresponent a les despeses deduïbles del treball personal i en la quantia corresponent a la reducció per rendiments del treball (3.500 €) i per discapacitat de treballadors actius.
c) La puntuació s'obtindrà de dividir la renda familiar entre tots els membres de la família. D'acord amb la quantitat obtinguda a partir d'esta divisió, s'atorgarà la puntuació següent:
fins a 6.500- 10 punts
« 7.500- 9 punts
« 8.500- 8 punts
« 9.500- 7 punts
« 10.500- 6 punts
« 11.500- 5 punts
« 12.500- 4 punts
« 13.500- 3 punts
« 14.500- 2 punts
« 15.500- 1 punt
d) La situació a valorar per a comptabilitzar la puntuació econòmica és la de l'exercici 2007, per la qual cosa no es tindrà en compte cap variació produïda després del 31 de desembre de 2007.
11.2. Valoració acadèmica
a) Per al càlcul de la nota mitjana en els estudis organitzats per assignatures, es dividirà la suma de les notes obtingudes en cada assignatura, pel nombre de les cursades. A tal efecte es computarà com a definitiva la nota més alta obtinguda en cada assignatura entre les convocatòries ordinàries i extraordinàries del curs acadèmic 2007/2008, o de l'últim any en què va realitzar estudis anterior al curs 2007/2008.
L'aplicació del barem es farà en la forma que s'assenyala a continuació:
- En tots els casos en què l'alumne haja rebut una qualificació numèrica per cada una de les assignatures cursades, s'aplicarà el barem corresponent a les dites qualificacions, i se n'obtindrà la nota mitjana dividint la suma aritmètica aconseguida pel nombre d'assignatures cursades.
- En els ensenyaments mitjans en què existisca legalment qualificació global per curs, el barem s'aplicarà directament a la dita qualificació.
b) A les qualificacions acadèmiques no numèriques s'aplicarà el barem següent:
Matrícula d'honor: 10 punts
Excel·lent: 9 punts
Notable: 8 punts
Bé: 6 punts
Suficient o apte: 5 punts
Insuficient o no apte: 2 punts
Molt deficient o no presentat: 0 punts
c) Per al càlcul de la nota mitjana en el cas de plans d'estudi estructurats en crèdits, es ponderarà en funció del nombre de crèdits que integra cada assignatura, d'acord amb la fórmula següent:
P x NCa
V = ---------------
NCt
V = valor resultant de la ponderació de la nota mitjana obtinguda en cada assignatura
P = puntuació de cada assignatura d'acord amb els punts a) i b) d'este apartat
NCa = nombre de crèdits que integren l'assignatura
NCt = nombre de crèdits matriculats en el curs acadèmic que es barema
Els valors resultants de l'aplicació de la dita fórmula es sumaran i el resultat serà la nota mitjana final.
d) Es podrà obtindre pel criteri acadèmic fins a un màxim de 10 punts, d'acord amb la distribució següent:
Nota mitjana de 0 a 3,99 punts 0 punts
Nota mitjana de 4 a 4,99 punts 2 punts
Nota mitjana de 5 a 5,99 punts 4 punts
Nota mitjana de 6 a 6,99 punts 6 punts
Nota mitjana de 7 a 7,99 punts 8 punts
Nota mitjana de 8 a 8,99 punts 9 punts
Nota mitjana de 9 a 10 punts 10 punts
Dotzena. Acceptació de les bases
La participació en la present convocatòria implica l'acceptació de les bases que la regulen.